# Dél-amerikai Magyar Színjátszó Társaság

(1948–1955): 1948. júl. 12-én alakult Buenos Airesben, alapítói Cselle Lajos (intéző, igazgató) és Hajmássy Miklós voltak. 1947-től az 1950-es évek elejéig a Dél-amerikai Magyar Színjátszó Társaság Magyar Színjátszó Társaság néven játszott. A társ. kiemelkedő tagjai: Páger Antal, Vaszary Piroska, Komár Júlia, Szilassy László, Eszenyi Olga, Tani Anna Mária. A rendezésben aktívan részt vett Páger Antal is. A hivatásos színészek munkáját az egyes produkciókban műkedvelők segítették. Bár Buenos Airesben általában havonta rendeztek előadást, az egy. 7 éves fennállását nagyban elősegítették a rendszeres Rio de Janeiró-i, São Pauló-i, montevideói vendégjátékok is. A São Pauló-i Magyar Színházpártoló Társaság hathatós segítségével 1952-től kezdődően rendszeresen tartottak vendégévadokat Brazíliában. A repertoáron Móricz Zsigmond, Herczeg Ferenc (Bizánc), Gárdonyi Géza (A bor), Mikszáth Kálmán, Hunyadi Sándor, Harsányi Zsolt, Bónyi Adorján (Az elcserélt ember), Rákosi Viktor, Vaszary Gábor (Egy nap a világ) darabjai mellett a drámairodalom klasszikusainak (Ibsen, Maugham, Scribe, Shaw) művei is szerepeltek. Új m. színművet csak Vaszary János és Kerecsendy Kiss Márton írt az egy. számára. Az utolsó előadás műsorán (Rio de Janeiro, 1955. márc. 4.) Géraldy Szeretni c. darabja szerepelt. – Ir. Kutasi Kovács L.: Magyar színjátszás Brazíliában (London, 1984., kézirat); Kialszanak a rivalda fényei (Dél-amerikai Magyar Hírlap, 1955. márc. 20.).