# Dugonics András

(Szeged, 1740. okt. 18.–Szeged, 1818. júl. 25.): piarista író, drámaíró, gimnáziumi tanár, majd a nagyszombati (később pesti) egyetem matematikaprofesszora. Drámai munkássága 1762-től az iskolai színjátszás kereteiből nőtt ki. Első színpadi művét még három nyelven – latin, német, m. – írta. A m. színházművészet szempontjából fontos műve az 1790-ben latin nyelven írt, majd Endrődy János magyarításában ismertté vált Az arany pereczek, amelyet két év múlva Kelemen László, az első hivatásos m. társ. ig.-ja tűzött műsorra. 1801-ben Kelemen Dugonicst intendánsul szerette volna megnyerni együttese számára. A Jeles történetek (1794) két kötete m. történelmi személyekről szóló drámáit tartalmazta (Toldi Miklós, Kún László, Etelka Karjelben, Bátori Mária). Ez utóbbiból Egressy Béni készített 1840-ben librettót Erkel Ferenc első operája számára. – Ir. Prónai A.: D. A. életrajza (Szeged, 1903); Szigethy G.: D. A. drámai magyarításai az első Magyar Játszó Színi Társaság színpadán (1969).