# Miklóssy Margit

(Keszthely, 1877. jún. 9.–Kolozsvár, 1940. dec. 26.): színésznő. Id. Miklóssy Gyula színigazgató lánya. Már gyermekszereplőként feltűnő ügyességről tett tanúságot. Pályáját 1893-ban Kömley Gyulánál kezdte. Különböző vándortárs.-okban játszott naiva- és szubrettszerepeket, majd 1919-ben Janovics Jenő társ.-ához szerződött Kolozsvárra. Évtizedeken keresztül az együttes egyik ünnepelt vezető művésznője volt. 1925 ápr.-ában harmincéves színészi jubileuma alkalmával Kádár Imre az erdélyi színészet legnagyobb komikájaként ünnepelte. 1928–1934 között Nagyváradon is fellépett. Leleményessége kifogyhatatlan, eszközeinek változatosságáról a kritikák az elismerés, sőt a csodálat hangján írtak. F.Sz. Mariska (Szigligeti E.: Liliomfi); Jolán (Lehár F.: Cigányszerelem); Bonivardné (Bisson: Válás után); Zsani néni (Móricz Zs.: Nem élhetek muzsikaszó nélkül); Zsivka (Nušič: A kegyelmes asszony); Christel (Strindberg: Júlia kisasszony); A bába (Klabund: A krétakör); Gonosz mostoha (Kacsoh P.: János vitéz).