# Jatzkó Cia

(Bp., 1914. okt. 30.– ): színésznő. Jatzkó Rezső karnagy lánya. Gyermekszínészként 1920–1922 között az Andrássy úti Színházban szerepelt magánszámaival. 1924-ben és 1925-ben a Budai Színkörben lépett fel. 1924-ben és 1926-ban Szegeden vendégszerepelt, utóbb mint a Király Színház tagja. 1928–29-ben nem volt szerződésben. 1930-ban fellépett a Fővárosi Művész Színházban, 1931-ben a Városi Színházban, 1930–32-ben az Új Színház tagja volt. Gyakran fellépett a Vígszínház gyermekelőadásaiban. 1932–1935 között a debreceni színházban játszott, 1935–36-ban Erdélyi Mihály bp.-i színházaiban volt szerződésben. 1936–37-ben Kecskemétre szerződött, 1937–38-ban a Pécsi Nemzeti Színház operett primadonnája, ezután 1938–1940 között a Szegedi Nemzeti Színház tagja volt. 1940-ben Kardoss Géza, 1941-ben Jakabffy Dezső társ.-ában szerepelt. 1941–1943 között Kolozsvárott játszott, ezután nincs róla adat. F.Sz. Malvinka (Vaszary J.: Angyalt vettem feleségül); Carol (Priestley: A Conway-család); Pintyőke (Jatzkó R.); Panni (Huszka J.: Mária főhadnagy).