# forgószínpad

a színpadkép gyors változtatására alkalmas mechanizmus. Korábban a forgószínpadra épített díszleteket két vagy három szektorra osztották, s azokat a kívánt sorrendben és időpontban fordították a nézőtér felé. Később a nyílt színen forgatták, így dramaturgiai jelentőséget is kapott. Legegyszerűbb formája a forgó tárcsa 8–12 m átmérővel, amelyet a főszínpad padlójába görgőkre építenek. Látványosabb mozgásokat tesz lehetővé a gyűrűs forgószínpad, ahol a tárcsát egy forgó gyűrű veszi körül, amely az előbbitől eltérő sebességgel, ill. azzal ellentétes irányban is foroghat (Szegedi Nemzeti Színház, Madách Kamaraszínház). Az Operaházban a forgótárcsát a hátsó színpadon elhelyezett színpadi kocsiba építették be. A dobrendszerű, nagy szerkezeti magasságú (6–10 m) forgószínpadokba süllyedő pódiumokat is be lehet építeni. A forgószínpadok meghajtása többnyire villanymotorral történik, az újabbak vezérlése (irány, sebesség, célhelyzet) programozható.