# Rott Sándor

(Bp., 1868–Bp., 1942. dec. 16.): színész, színházigazgató. Műkedvelő előadáson fedezték fel tehetségét a Folies Caprice kabaré ig.-i és 1891-ben szerződtették is. 1918-ban Steinhardt Gézával megnyitotta a Kis Komédiát, amelyet 1927-ig vezetett. 1927–1928-ban a Komédia ig.-ja lett, de csődbe jutott. 1928-ban a Fővárosi Operettszínházban és az Andrássy úti Színházban vendégszerepelt, majd 1935-ig német nyelvterületen és a szomszédos országokban turnézott. 1935-től 1939-ig a Komédia színésze volt. Ezután csak az OMIKE színpadán szerepelhetett. Rott Sándor a m. kabaré meghatározó alapítói közé tartozott. Kivételes karikírozó készséggel, vérbő humorral, mesteri arcjátékkal formálta meg figuráit. Az ügyefogyott, olykor lázadó kisembert vitte színpadra. Háromfelvonásos vj.-ban és tragikus szerepben is bemutatkozott. Legnagyobb sikerét a Kalábriászparti c. jelenet kibiceként aratta, némaszerepben. Könyve: A kis Rottról (visszaemlékezés, 1942).

ROTT SÁNDOR