# Lugosi Döme

(Szeged, 1888. máj. 9.–Szeged, 1945. nov. 18.): színháztörténész. 1912-től ügyvéd szülővárosában. Szerkesztette a helyi színházi lapokat – Színházi Újság, Szegedi Színpad – és 1928–30-ban a városi színházi zsebkönyveit. 1908–1913 között az első m. színházi lexikonon dolgozott, de az csak az M betűig készült el. Színpadi szerző is volt: Bergengócia c. operettjéhez (1923) Juhász Gyula írta a versbetéteket; A perújrafelvétel c. egyfelvonásost és a Hópehely c. operettet szintén Szegeden mutatták be (1925). Írt művelődés- és zenetörténeti tanulmányokat, munkatársa volt Csongrád vármegye monográfiájának, kiadta Dugonics András szegedi monográfiáját (1929). F.M. Kelemen László és az első „Magyar Játszó Színi Társaság” (Makó, 1927); A szegedi színészet vázlatos története (Szeged, 1929); A piaristák szegedi drámajátékai (Szeged, 1930); A piaristák szegedi drámajátékainak színlapjai (Szeged, 1930); A szegedi szabadtéri játékok története 1931–1937 (1938); A szegedi Dóm téri színpad festője, Varga Mátyás (Szeged, 1939); Szerb színészet Szegeden (Szeged, 1941).