# Mialkovszky Erzsébet

(Miskolc, 1928. okt. 26.–1988. szept. 29.): jelmeztervező. A bp.-i Képzőművészeti Főiskolán folytatott 1948–1950 között tanulmányokat. A Nemzeti Színház műhelyében ismerkedett a jelmezkészítés és jelmeztervezés gyakorlati és elvi kérdéseivel, feladataival, módjaival. 1951-től haláláig a Madách Színház jelmeztervezője volt. E színházon kívül más fővárosi és vidéki színházaknak, szabadtéri színpadoknak – Szegedi Szabadtéri Játékok, Gyulai Várszínház, Szentendrei Theatrum – is dolgozott. Gyakran kapcsolódott új vagy megújult színházi műhelyek, társ.-ok tevékenységéhez, filmek és tévéjátékok jelmezeit tervezte. Munkáit gondos, artisztikus kidolgozás, ízléses színhatások, elmélyült karakterábrázolás jellemezte. Hazai – Bp., Miskolc – és külföldi kiállításokon szerepelt. 1965-ben Jászai Mari-díjjal, 1982-ben érdemes művész kitüntetéssel jutalmazták. F.T. Csehov: Három nővér; Brecht: A kaukázusi krétakör; Sh.: Hamlet; Williams: A vágy villamosa; Ramajana; Sh.: Othello; Szabó M.: Régimódi történet; Tolsztoj–Rozovszkij: Legenda a lóról; Molière: A fösvény. – Ir. Bőgel J.–Jánosa L.: Scenographia Hungarica (Mai magyar díszlet és jelmez, 1973); Díszlet- és jelmeztervezés 1970–1980 (1983).