# Koltay Valéria

(Bp., 1925. jan. 22.– ): énekesnő (szoprán). Tanulmányait 1941-től 1947-ig Maleczky Oszkár növendékeként végezte a Zak-n. 1947–1977 között az Operaház magánénekese. 1948-ban Otto Klemperer vezényletével debütált Blonde szerepében (Mozart: Szöktetés a szerájból). Három évtizedes pályafutása során a szubrett szerepekben ért el kiemelkedő sikereket, különösen emlékezetes alakításokat nyújtott valamennyi nagy Mozart-operában. Vendégszerepelt Európa és az USA nagy operaházaiban. Érdemes művész (1976). F.Sz. Susanna (Mozart: Figaro házassága); Zerlina (Mozart: Don Giovanni); Papagena (Mozart: A varázsfuvola); Rosina (Rossini: A szevillai borbély); Norina (Donizetti: Don Pasquale); Gilda (Verdi: Rigoletto); Ludy (Menotti: A telefon).