# Bács Miklós

(Bukarest, 1964. szept. 27.– ): színész. A bukaresti Magyar Líceumban érettségizett 1983-ban. 1984–1988 között a marosvásárhelyi Szentgyörgyi István Színművészeti Intézetben tanult. 1988-ban a kolozsvári Állami Magyar Színház szerződtette. Lendületessége jó mozgáskészséggel, akrobatikus adottságokkal párosul. Jellemformáló képessége egyre árnyaltabbá válik. F.Sz. Faragatlan fickó (Hszing Csien: A buszmegálló); Ottó (Katona J.: Bánk bán); Mr. Martin (Ionesco: A kopasz énekesnő); Sárkány (Svarc).