# Molnár András

(Bp., 1948. dec. 8.– ): énekes (tenor). Énekesi pályafutását a Magyar Rádió Gyermekkórusában kezdte. Tanulmányait magánúton végezte, Kaposy Margit irányításával. 1977–1979 között a Magyar Rádió és Televízió énekkarának tagja, 1979-től az Operaház magánénekese. 1980-ban megnyerte a Trevisói Nemzetközi Énekversenyt. Különleges szépségű, rendkívüli vivőerejű hangjával, kulturált előadásmódjával, ideális színpadi alkatával egyike az Operaház legsikeresebb vezető tenoristáinak. Rendszeresen vendégszerepel a külföldi operaszínpadokon. Bozay Attila Csongor és Tünde c. operájának ősbemutatóján a férfi főszerepet énekelte. Repertoárja egyaránt felöleli a vezető lírai és hőstenorszerepeket, legkiemelkedőbb alakításait azonban Wagner operáiban nyújtotta. Hangverseny- és oratóriuménekesként is gyakran fellép. Számos hanglemezfelvétel közreműködője. Liszt Ferenc-díjas (1984), érdemes művész (1989). F.Sz. Tamino (Mozart: A varázsfuvola); Ernani (Verdi); Don Carlos (Verdi); Don José (Bizet: Carmen); Erik (Wagner: A bolygó hallandi); Lohengrin (Wagner); Walter (Wagner: A nürnbergi mesterdalnokok); Parsifal (Wagner).