# Kállay Lujza

(Bp., 1873. dec. 25.–?): énekesnő (alt). Rákosi Szidi tanítványa volt, énekelni Sellei Gyulától tanult. 1890-ben az Iparos-kör színpadán lépett fel először a Pajkos diákok (Suppé) c. operettben. 1891-től 1908-ig, visszavonulásáig vidéki színpadok primadonnája volt. Játszott Szabadkán, Újvidéken, Szegeden, Pécsett, Sopronban, Kaposvárott, Győrben, Pozsonyban, Temesvárott, Budán, Zomborban, Kassán és Brassóban. Debrecenben 1896–1902 között énekelt kisebb megszakításokkal. Ajánlatot kapott az operaházi tagságra is, de inkább a vidéki vezető énekesnő szerepét választotta, ahol valamennyi zenés műfajban szerepelt. F.Sz. Cipra (ifj. J. Strauss: A cigánybáró); Beatrix (Lecocq: Nap és Hold); Azucena (Verdi: A trubadúr); Boccaccio (Suppé); Józsi (Konti J.: Suhanc); Finum Rózsi (Tóth E.: A falu rossza).