# Darvas László

(Gelence, 1941. márc. 9.– ): színész. 1963-ban végzett a marosvásárhelyi Szentgyörgyi István Színművészeti Intézetben, és Sepsiszentgyörgyre szerződött. Erőteljes alkata, biztos fellépése főként drámai hősök megelevenítésére teszi alkalmassá. F.Sz. La Hire (Shaw: Szent Johanna); Gray őrmester (Levitt: Parancsra tettem); Périn (Sütő A.: Csillag a máglyán); Ezreddobos (Büchner: Woyzeck); Kreón (Szophoklész: Antigoné). Apja, Darvas Dezső (Kolozsvár, 1909–Sepsiszentgyörgy, 197?) különböző vándortárs.-ok tagja volt, majd 1948-tól 1970-ben bekövetkezett nyugdíjazásáig a sepsiszentgyörgyi Állami Magyar Színháznál volt szerződésben. Édesanyja, D. Polgár Anna (Kiskunhalas, 1915–Sepsiszentgyörgy,?): magántárs.-okban lépett fel, míg férjével együtt szintén a sepsiszentgyörgyi színházhoz került.