# Borovszky Oszkár

(Pincéd, 1894. dec. 24.–Marosvásárhely, 1966. szept. 4.): színész. A SzAk-ra iratkozott, ahol Bajor Gizi, Péchy Blanka, Baló Elemér évfolyamtársa volt. 1918-ban az olasz frontról hazatérve Tóth Ede: A falu rossza Göndör Sándor szerepében lépett első ízben színpadra Feld Mátyás bp.-i társ.-ának vendégeként. 1920-ban került Tordára, Fehér Imre színtársulatához, majd 1923–1935 között különböző együttesekkel lépett fel Szatmárott, Aradon, Nagyváradon főként operett-bonvivánként és népszínművek daliás hőseként. 1935-ben a kolozsvári Tháliához szerződött. Új társ.-ában, majd a Nemzeti Színházban és a kolozsvári Állami Magyar Színházban jelentős hős- és karakterszerepeket játszott. 1946-ban alapító tagként átszerződött a marosvásárhelyi Székely Színházhoz, ahol kiemelkedő jellemszínésszé fejlődött. Szép, férfias hangja, hibátlan hangsúlya a prózai színművekben is zenei élményt nyújtott. Élete során 379 darabban lépett színpadra. F.Sz. Flambeau (Rostand: A sasfiók); Petur (Katona J.: Bánk bán); Besszemenov (Gorkij: Kispolgárok); Csáki vajda (Kós K.: Budai Nagy Antal); Csányi (Illyés Gy.: Fáklyaláng); Zseleznov kapitány (Gorkij: Vassza Zseleznova); Jegor Bulicsov (Gorkij: Jegor Bulicsov és a többiek); Öreg Nagy (Bródy S.: A tanítónő). – Ir. Gergely G.: B. O. Színjátszó személyek (A Hét 1982-es évkönyve).

BOROVSZKY OSZKÁR – Curry (Nash: Az esőhozó)