# Kosztolányi Dezső

(Szabadka, 1885. márc. 29.–Bp., 1936. nov. 3.): író, műfordító, színikritikus. Fiatalon kezdett színikritikákat írni. Írásait A Hét, a Nyugat, a Színházi Élet, a Pesti Hírlap, az Ünnep és az Új Idők hasábjain jelentette meg. Az impresszionista színikritika legjelesebb m. képviselője. Minden sora mögött hatalmas tárgyi tudás és műveltség volt. Drámaírókról szóló tanulmányait halála után Lángelmék c. (1941) adták ki, színibírálatait pedig Színház c. (1948) foglalták egybe. Drámái: Kanári (1924); Patália (1924); Lótuszevők (1911). Fordításai: Wilde: A páduai hercegnő (1910); Molière: A szeleburdi, vagy minden lében kanál (1911); Csehov: Három nővér (1922); Sh.: Téli rege (1924), Rómeó és Júlia (1930).