# Mozgásszínházak Nemzetközi Fesztiválja

a Budapesti Műszaki Egyetem szervezésében, Regős Pál művészeti irányításával, 1979 óta kétévenként megrendezett színházi seregszemle. A legváltozatosabb műfajú alternatív produkciók kerülnek itt a közönség elé. Az egyetem Szkéné színházában, egyéb helyiségeiben, ill. újabb játszóhelyeken is zajló rendezvény igen fontos szerepet tölt be a kortárs színházi irányzatok hazai megismertetésében. Az eddigi fesztiválok rangos vendégei voltak többek között: Eugenio Barba Odin Színháza (Dánia), Divadlo na Provazku (Csehszlovákia), Kazuo Ono (Japán), Teatr Mimu Gest (Lengyelország), Shusaku and Dormu Táncszínház (Hollandia–Japán). A vállalkozás 1988-tól kezdve kibővült a Magyar Mozgásszínházak Találkozójával, amely – szintén kétévente – a hazai mozgásszínházi csoportoknak nyújt közös bemutatkozási lehetőséget.