# Remsey-család

a gödöllői művésztelepen élő képzőművészek és bábjátékosok. 1934-ben, az akkor 13 esztendős Remsey Iván (Gödöllő, 1921. okt. 18.– ) alapította meg a Remsey Marionettszínházat, melyhez később fivérei, Gábor (Gödöllő, 1925. júl. 20.– ), András (Gödöllő, 1929. máj. 29.– ) és a költő-drámaíró-festőművész édesapa, Remsey Jenő (Nagykőrös, 1885. nov. 2.–Gödöllő, 1980. júl. 31.) is csatlakozott. Az eleinte családi körben folyó tevékenység a háború után nagyobb méreteket öltött. 1947–1953 között a Gödöllői Erdőhivatal színháztermében játszottak. Műsorukon az Ezeregyéjszaka meséi, a Pinocchio, valamint humoros kabaréjelenetek szerepeltek. Feldolgozták a Gólyakalifa két epizódját is. Ebben az időben csatlakozott az egy.-hez Sipos Irma (Bp., 1924. aug. 18.– ) bábtervező és Pituk József (Selmecbánya, 1906. febr. 18.–Bp., 1992) grafikus. 1953-ban – miután a Bábszövetség vezetői megpróbálták lebeszélni őket a marionettezésről, és azt ajánlották, térjenek át a zsákbábokra – megvonták működési engedélyüket. A Mo.-on szerény múltú és kevesek által művelt marionettjáték egyik magas technikai színvonalú, reményteljes vállalkozása szűnt meg ezzel az intézkedéssel. A család tagja közül ma már csak Remsey Iván és Remsey Ágnes (Hódság, 1914. ápr. 17.– ) tevékenykedik aktívan bábtervezőként. – Ir. Szokolay B.–Kós L.: Művészi bábjáték-törekvések hazánkban II. (A bábjátszás Mo.-on, 1955).