# Nádor Mihály

(Temesvár, 1882. ápr. 16.–?, 1944): színházi karnagy, zeneszerző. Münchenben tanult zeneszerzést, 1908-tól Nagy Endre kabaréjának zenei vezetője. 1919-ben a Király Színház karmestere, de részt vett a Medgyaszay Kabaré, a Paradicsom Kabaré, az Andrássy úti Színház zenei vezetésében is. Operákat, operetteket, színpadi kísérőzenéket írt, de sajátos területe a finom hangú sanzon volt. Arany János, Petőfi Sándor, Babits Mihály, Kemény Simon verseire írt Magyar balladák c. sorozatát Medgyaszay Vilma adta elő. A fasizmus áldozata lett. F.M. Vilmos huszárok (1914); A néma asszony (1918); Donna Anna (1920); A babavásár (1922); Elssler Fanny (1933). Kísérőzenét szerzett Maeterlinck Kék madár c. mesejátékához (1913).