# Sándor Judit

(Bp., 1923. okt. 10.– ): énekesnő (szoprán). A Fodor Zeneiskolában Gervay Erzsébet, a Zak-n 1941–1948 között Durigo Ilona, Molnár Imre, Walter Margit tanította énekelni. 1949-ben Cherubinoként (Mozart: Figaro házassága) debütált. 1948-ban szerződtette az Operaház, amelynek 1978-ig volt tagja. Szoprán és mezzoszoprán szerepkörben egyaránt számos emlékezetes alakítást nyújtott. Mozart-szerepei közül Donna Elvira (Mozart: Don Giovanni) és Dorabella (Mozart: Così fan tutte) szerepében pályafutása csúcsára érkezett. Stílusérzéke és átélt színészi alakítása tették felejthetetlenné alakításait. Több m. operabemutató főszerepét szólaltatta meg. Oratórium- és dalénekesként is nemzetközi hírnevet szerzett. Egyenlő tisztasággal érvényesíti a prozódia és a zenei mondanivaló igényeit. 1978 után egyre inkább előtérbe került pedagógiai tevékenysége, és több nemzetközi énekverseny zsűrijének munkájában vett részt. Nagy érdemeket szerzett Arnold Schönberg és Paul Hindemith műveinek tolmácsolójaként. 1953-ban Liszt Ferenc-díjat, 1963-ban érdemes művész kitüntetést, 1992-ben Bartók Béla–Pásztory Ditta-díjat, 1993-ban Kossuth-díjat kapott. F.Sz. Mélisande (Debussy: Pelléas és Mélisande); Leonora (Beethoven: Fidelio); Octavian (R. Strauss: A Rózsalovag); Cherubino (Mozart: Figaro házassága); Sieglinde (Wagner: A walkür).

SÁNDOR JUDIT