# Balogh Éva

(Mezőcsávás, 1934. dec. 16.–Kolozsvár, 1976. jan. 2.): színésznő. A marosvásárhelyi Szentgyörgyi István Színművészeti Intézetben végzett 1958-ban, majd négy évig a temesvári Állami Magyar Színház tagja volt. 1962-től önként választott korai haláláig a kolozsvári Állami Magyar Színház művésznője volt. Kivételes tragikai adottságai a háború utáni színésznemzedék legelső sorába emelték. Törékeny alkatához szenvedélyes lélek, törhetetlen akarat és elszántság társult. A klasszikus drámai alkotások hősnőit gyakran a hagyományokkal ellentétes felfogásban elevenítette meg. Szavalóművészként is a legjobbak közé tartozott. F.Sz. Antigoné (Szophoklész); Tóth Flóra (Bródy S.: A tanítónő); Johanna (Shaw: Szent Johanna); Kasszandra (Euripidész–Sartre–Illyés Gy.: A trójai nők); Miss Furnival (Shaffer: Játék a sötétben); Irén (Méhes Gy.: Harminchárom névtelen levél); Cucu kisasszony (Sebastian: Névtelen csillag); Lélektől lélekig (előadóest).

BALOGH ÉVA