# Jeritza Mária; Jedlitzka, Marie

(Brünn, 1887. okt. 6.–Orange-New Jersey, 1982. júl. 10.): énekesnő (szoprán). Tanulmányai befejezése után a brünni színházhoz szerződött, majd Olmützben és Münchenben elsősorban operettekben szerepelt. 1912–1935 között Bécsben a Hofoper énekesnője, 1921–1932 között a New York-i Metropolitan tagja volt. 1921–30-ban évente többször vendégszerepelt Bp.-en kirobbanó sikerrel, az Operaház ünnepelt primadonnája volt. 1940-től az USA-ban élt. Számos kortárs mű ősbemutatója fűződik nevéhez, így pl. 1912-ben R. Strauss Ariadne auf Naxos c. operájában a címszerepet, a Die Frau ohne Schatten c. műben (R. Strauss) pedig a Császárnő szerepét énekelte. Hangjának hatalmas terjedelme – mezzoszerepeket is énekelt –, kivételes színészi adottságai, meggyőző előadásmódja emelte a húszas-harmincas évek világhírű szopránjainak sorába. Bp.-en A bolygó hollandi (Wagner) Senta szerepében, valamint a Turandot (Puccini) címszereplőjeként aratta legnagyobb sikereit. F.Sz. Carmen (Bizet); Elsa (Wagner: Lohengrin); Tosca (Puccini); Santuzza (Mascagni: Parasztbecsület). Önéletrajza Sunlight and Song c. 1924-ben jelent meg. – Ir. W. Wymetal: M. J. (Bécs, 1922); Decsey: M. J. (Bécs, 1940).

JERITZA MÁRIA