# Műhely

(1924–?): 1924-ben, a Vág utcai Népházban (Vág u. 12.) Plätz Rudolf vezetésével alapított avantgárd színházi csoport. A szociáldemokrata pártszervezetekben tartott modern irodalmi előadásokkal kívántak létrehozni egy munkásszínházat. Egy-két fiatal szerző újszerű kísérletén kívül Hauptmann (Hannele, Hanschel fuvaros), Schnitzler (Az élet szava), Strindberg (Számum), Schönherr (Szülőföld), Shaw (A sors embere) műveit játszották. A szovjet-orosz konstruktivista díszletekre emlékeztető díszletjelzéseket használtak. Havonta négy-öt előadást tartottak. A társ. tagjai közé tartozott Hegedűs Mária, Nagy Lili, Radányi Dezső, Szőke Imre, Peti Sándor, Koloss Ernő, valamint a két dramaturg, Hajdú Henrik és Bánóczi László.