# Vogel Eric

(Bp., 1907. jún. 22.– ): díszlet- és jelmeztervező, grafikus, festő. Fényes Adolfnál és Hermann Lipótnál tanult festészetet. 1925–1927 között Bécsben az Iparművészeti Főiskolán belsőépítészeti tanulmányokat folytatott és ismerkedett a színházakkal, filmgyártással. 1927-től a Fővárosi Operettszínháznak, a Fővárosi Művész Színháznak, valamint a Magyar Színháznak készítette első nagysikerű díszlet- és jelmezterveit. 1930-tól klasszikus és új operettekhez, nagyoperettekhez, zenés szórakoztató játékokhoz hívták tervezőnek a Király Színházba és a Városi Színházba. Kapcsolatba került a kor sok szórakoztató, zenés színházi alkotóművészével, akikre szépségkultuszával, lendületes-vibráló szemléletével inspirálóan hatott. Gyakran készített terveket a Royal Revüszínháznak, kabaréknak, mulatóknak – Moulin Rouge, Parisien Grill – színpompás, pikáns stílusban. Munkatársa volt a Színházi Élet c. lapnak. 1944 után először Bukarestben élt, a Scînteia c. lapnak dolgozott, de operettek díszletterveit is vállalta. 1948-ban tért vissza Bp.-re. Először a Fővárosi Operettszínház tagja. A József Attila Színház, a Vidám Színpad, a Kis Színpad, a Kamara Varieté, a Fővárosi Víg Színház, a Thália Színház alapító tagjai közé tartozik. Számos vidéki színháznak, cirkuszi játékoknak, mulatóknak tervezett. Dolgozott zenés, szórakoztató tvj.-ok számára is, valamint berlini és párizsi színházaknak. Számos külföldi és hazai tárlaton vett részt rajzaival, festményeivel. 1987-ben a Vigadó Galériában rendezték meg életmű-kiállítását. Kiváló rajztudása, a színpad és az emberi test alapos ismerete, pikáns-ironikus szelleme eltéveszthetetlenül egyéni jelleget sugároz. F.T. Neumann: Oroszország; Lengyel J.: A nagy börtön; Zsolt B.: Erzsébetváros; Lajtai L.: Sisters; Ábrahám P.: Viktória; Kálmán I.: Josephine császárnő; Ábrahám P.: Bál a Savoyban; Sardou: Váljunk el!; Kállai I.: Kötéltánc; Kálmán I.: A csárdáskirálynő. – Ir. Alpár A.: V. E. (életmű-kiállítás, katalógus, 1987).