# Arizona

(1932–1944): 1932. dec. 16-án a Nagymező u. 20. sz. alatt megnyílt mulató, amely csak revüműsort játszott. A tulajdonos Rozsnyai Sándor zeneszerző és karmester, a felesége Miss Arizona (Senger Mariska, ill. Sugár Mici) táncosnő évekig járták a világot, amíg annyi tőkét gyűjthettek, hogy a kis helyiséget megvásárolták. A berendezés pazar volt. A falakon színes tapéták változtatták színüket a világítási trükkökre. Középen forgó táncparkett, a parkett körüli páholyok gombnyomásra felemelkedtek vagy süllyedtek. A pince láthatatlan látványossága a gépház, a 15 főnyi személyzettel dolgozó konyha és a tökéletes komforttal berendezett öltöző volt. Hihetetlen szorgalommal és szaktudással dolgoztak, néha hat hétig is próbáltak egy műsort. Rozsnyainé tervezte a kosztümöket, Vogel Eric a díszleteket, Rozsnyai ötletes technikus és rendező volt. Az Arizonában tűnt föl mint énekes Benedek Tibor, Gerard Laboch. Volt olyan műsoruk, amelyet egy éven át játszottak. A mulatóhoz tartozott a Pipacs Szalon, ahol Berkes Béla és zenekara muzsikált. A mulató utolsó előadását 1944. dec. 16-án tartották. Rozsnyaiék a fasizmus áldozatai lettek. – Ir. Rátonyi R.: Mulató a Nagymező utcában (1987); Gundel I.–Harmath J.: A vendéglátás emlékei (1979).