# Ferenczi Krisztina

(Bp., 1950. dec. 9.– ): színésznő. 1974-ben végezte el a SzAk-t és a debreceni Csokonai Színház tagja lett. 1976–77-ben a Radnóti Színpadon, 1977–1981 között a József Attila Színházban szerepelt. Közben 1979-ben az Eötvös Loránd Tudományegyetemen tanult. 1981-től a Népszínház, 1984-től a Pécsi Nemzeti, 1987-től a Békés Megyei Jókai Színház tagja volt. 1988-ban Debrecenben játszott, majd 1989-től 1991-ig a Szegedi Nemzeti Színház művésznője volt. 1991 óta szabadfoglalkozású színésznő. Fiatal hősnők után elsősorban karakterszerepeket alakít. Önálló esteket is készít, írással is foglalkozik. F.Sz. Katyerina (Osztrovszkij: Vihar); Polly (Brecht–Weill: Koldusopera); Beatrice (Goldoni: A hazug); Báthory Susánna (Weöres S.: A kétfejű fenevad); Anna (Tolsztoj–Sándor J.: Anna Karenina); Vera (Havel: Vernisszázs). Önálló estje: Oppenheim alszik (Egyetemi Színpad, 1987). Könyve: Neked írom naplóm (Tímár Béla emlékére, 1991).