# La Fontaine Társaság

(1920–1940): magyar műfordítók irodalmi egylete. Célja a m. művek külföldi, idegen művek hazai ismertetése, bemutatása. Tagjai, ill. vezetői között találjuk többek között Hevesi Sándort, Vikár Bélát, Paulini Bélát, Márkus Lászlót, Orbók Attilát, Kürti Józsefet, Lányi Viktort, Pünkösti Andort. Színpadi vállalkozásuk a Játékszín, rendszeres játszóhelyük a Vasúti és Hajózási Klub nagyterme (Csengery u. 68.) volt. Itteni előadásaikon Paulini Béla Patkó Bandi (1927), Tersánszky Józsi Jenő Ásít az igazság (1928), Kodolányi János Fehér fecske (1928), Kárpáti Aurél A bűnös kaptafa (1928) c. műveit mutatták be. A La Fontaine Társaság jegyezte még az Oidipusz király előadását az állatkerti tónál (1924) és Goethe Iphigenia Tauriszban c. darabjának színrevitelét az Alsómargitszigeti Szabadtéri Színpadon (1928).