# Magyar Földműves Játékszín, Csákvár

Magyar Földműves Játékszín az első olyan vállalkozás Mo.-on, amelyben parasztszínészek népies darabban sikerrel léptek föl. Bp.-en 1929. dec. 13-tól négy estén át a Nemzeti Színház Kamaraszínházában, majd a Magyar Színházban Kodály Zoltán Háry Jánosával vendégszerepeltek Paulini Béla kezdeményezésére, akinek a népmesék naiv felfogásában írott szövegét, ill. Kodály dallamait egyszerű paraszti elgondolással, eredetien, meggyőzően, jó összjátékkal adták elő. Súgó és karmester nélkül, paraszt muzsikusok kíséretével játszottak. A társ. vezetői Paulini Béla és Bozory Endre voltak. 1931. aug. 18–19-én ismét felléptek Bp.-en, a Nemzeti Színház Kamaraszínházában Magyar szivárvány c. műsorukkal, aug. 20-án pedig ugyanitt játszották a Gyöngyösbokréta c. produkciót, elindítva ezzel az 1930-as évek azonos nevű mozgalmát.