# Forgács Rózsi Kamaraszínháza

(1923–1927): 1923. nov. 11-én alakult a Foliès Caprice helyiségében (VI., Révay u. 18.), Kamaraszínház néven. Ig.-ja Forgács Rózsi, az egykori Thália Társaság színésznője, társig.-ja férje, Rogoz Oszkár volt. Az egykorú konvenciókkal és modorosságokkal szemben a színjátszás és a rendezés modern elveinek megvalósítására törekedtek. Olyan régi és új színművek bemutatását szorgalmazták, amelyek nem szerepeltek a fővárosi színházak műsorán. 1926 máj.-ában a Terézkörúti Színpadon léptek fel, 1927-ben Pest vidéki munkásotthonokban játszottak. Utolsó előadásaik 1927 őszén Nyíregyházán szerepeltek. 1926-tól főként gyermekdarabokat játszottak. A színház állandó társ.-tal működött, amelynek tagjai között volt többek között Sugár Lajos, Koloss Ernő, Ballagi Dénes, Alapi Nándor, Mátyás Zsóka, Bazsay Lajos, Zólyomi Ernő, Ragályi Elemér, Harmos Ilona, Doktor János, Kürthy Teréz, a rend. Szőke Kálmán és Hegedűs Tibor, az ügyvezető titkár Tiszay Andor volt. Fontosabb bem.-i Strindberg Júlia kisasszony, Csehov A medve, Ibsen Rosmersholm, Füst Milán Boldogtalanok, Turgenyev Kisvárosi nő, Goethe A bűntársak c. művei voltak. – Ir. Alpár Á.: A fővárosi kisszínházak műsora (1904–1944). (1974); Dénes T.: F. R. és kamaraszínháza (Színház- és Filmművészet, 1955).