# Kováts Tibor

(Bp., 1963. szept. 26.– ): táncos, balettpedagógus. Az ÁBI-ben 1982-ben végzett, majd egy évet töltött ösztöndíjasként Moszkvában. 1983 óta az Operaház tagja, 1987-től magántáncosa. Rendkívül magas szintű technikai tudással rendelkező táncművész, virtuóz ugró- és forgóképessége révén számtalan bravúros klasszikus és modern balett főszereplője, több karakterfigura ihletője, s egyedülálló megvalósítója. Nemcsak balettekben lép színpadra, szívesen vállal musicalekben is szerepeket, így fellépett a Macskák párizsi és zürichi változatában is – koreográfusok: G. Lynne, ill. J. C. Yost –, és a Rock Színház Sakk c. musicaljében (kor.: László Péter). A 80-as évek végétől az ÁBI tanára. Lausanne-i Balettverseny bronzérmese (1986), Liszt Ferenc-díjas (1991). F.Sz. Ámor (Seregi L.: Sylvia); Fabáb (Seregi L.: A fából faragott királyfi); Alain (Ashton: A rosszul őrzött lány); Bohóc (Seregi L.: Rómeó és Júlia); Ruck (Seregi L.: Szentivánéji álom); Kék madár (Róna V.: Csipkerózsika); Halál (Pártay L.: Anna Karenina); Katona (László P.: Derby).

KOVÁTS TIBOR – Bohóc (Prokofjev–Seregi L.: Rómeó és Júlia)