# Saxlehner Emma

(Pest, 1849. szept. 28.–Bp., 1938. jan. 25.): énekesnő (alt), pedagógus. Tanítónőként végzett, énekelni Stoll Pétertől tanult. A Nemzeti Színházban már 1867-ben fellépett néhányszor, 1868-tól szerződött tagként, a hosszabb ideje betöltetlen alt-mezzo szerepkör vezető énekese lett. A színpadi pályától 1888. dec.-ben vett búcsút. Cerriné, Kvassayné néven is szerepelt. 1900-ig énekpedagógusként tevékenykedett. Operák drámai szerepében és népszínművekben egyaránt megbízható volt, hangversenyeken is sikerrel lépett fel. F.Sz. Gertrudis (Erkel F.: Bánk bán); Magdalena (Wagner: A nürnbergi mesterdalnokok); Mary (Wagner: A bolygó hollandi); Ortrud (Wagner: Lohengrin); Ulrika (Verdi: Az álarcosbál).