# Fővárosi Operettszínház

(1922– ): 1922. dec. 23-án Bp.-en, a Fővárosi Orfeum (Nagymező u. 17. alatti) átalakított helyiségében Ben Blumenthal, amerikai vállalkozó ig.-val Földes Imre–Buttykay Ákos Olívia hercegnő c. operettjével nyitó színház, amely a Fővárosi Operettszínház nevet 1923. febr. 9-én vette fel. A Fellner és Helmer cég építette régi épület átalakítása Vágó László, Málnai Béla és Szentgyörgyi István munkája. Egy évig többnyire más színházak vendégszerepeltek itt, mert idő kellett a társ. megszervezéséhez. 1926 dec.-étől 1929 dec.-éig Faludi Sándor ig.-val főleg könnyű bohózatok voltak műsoron. 1929 végétől júniusáig játszott itt Kabos Gyula Fővárosi Művész Színháza. 1930 szept.-étől a színház régi nevén, Sebestyén Dezső irányításával működött, de a gyér látogatottság miatt gyakran hosszabb időre bezárt. 1936 szept.-e és 1938 jún.-a között Bárdos Artúr Művész Színházának adott helyet. 1941-ig Seregi Andor és Sziklai Jenő az ig.-k, 1942-ben Bubik Árpád, 1943–1948 között Fényes Szabolcs és Földessy Géza. Bp. ostroma után 1945 márc.-ában nyílt meg. Délutáni esztrádműsorokkal 1945. ápr. 5-én előadták Kálmán Imre A csárdáskirálynő c. operettjét. 1949-ben a színházat államosították, ig.-nak Gáspár Margitot nevezték ki (1956 dec.-éig), aki után ismét Fényes Szabolcs következett (1957. jan.–1959–60). 1954–1960 között a Fővárosi Operettszínháznak kamaraszínháza is volt Blaha Lujza Színház néven. Az 1960–61-es évadtól 1975 végéig Szlovák László igazgatta a színházat, melyet 1966-ban átépítettek. Ig.-ja 1976-tól az 1978–79-es évad végéig Malonyay Dezső, az 1979–80, 1989–90-es évadokban Keszler Pál volt, 1990 szept.-étől Németh Sándor, az 1993–94-es évadtól Szinetár Miklós. 1980 óta az emeleten 100 férőhelyes Zsebszínház működik. – Ir. Koch L.: A Fővárosi Operettszínház műsora. 1923–1973. (1973).

FŐVÁROSI OPERETTSZÍNHÁZ