# Nemes András

(?, 1760–Kecskemét, 1844. márc. 13.): színész, drámaíró. 1790-ben ügyvédként lett a pest-budai, első m. színtárs. tagja. Az első hivatásos m. nyelvű előadáson 1790. okt. 25-én és okt. 27-én Simai Kristóf Igazházi c. magyarított darabjában Botsárd szolga szerepét játszotta. Noha az együttesnek nem lett szerződött tagja, alkalmanként 1794–95-ben is fellépett. Négy epizódszerepéről tudunk. Utóbb ügyvédként élt és dolgozott Kecskeméten. Az 1810-es évek közepén vizsgálat folyt ellene, mert asztaltársasága mögött összeesküvést sejtettek. A vádat éppen „komolytalan” előéletére, színészmúltjára hivatkozva vetették el. Drámája (Az igaz magyar nemes) már névtelenül jelent meg (Pest, 1829).