# Róna Dezső

(Arad, ?–Bp., ?): énekes (basszus), rendező, igazgató. 1920 szept.-ében vette kézbe szülővárosa színházi ügyeinek irányítását. Ekkor már jónevű operaénekes és rend. volt. Három részleggel rendelkező – opera, operett, próza – erőteljes társ.-ot szervezett. Az első teljes évadban 17 opera, 43 operett és 50 prózai darab (ebből 19 bemutató) szerepelt műsorán 375 előadásban. Az anyagi gondokkal és a koncesszióért folytatott harccal fűszerezett következő évadban is ő állt a társ. élén. A következő években azonban id. Szendrey Mihály, Fekete Mihály nyerte el a koncessziót. Róna Dezső csak 1934–1936 között kapta meg ismét az aradi játékjogot. Az üldöztetés évei alatt feleségével, Horváth Micivel 1943-ban Pécsre került. Az 1947–48-as évadban a Pécsi Nemzeti Színház operarészlegének vezetője lett. 1949 után A Magyar Néphadsereg Színházában lépett színpadra.