# Balog Judit

(Bp., 1953. aug. 7.– ): színésznő. 1974-ben a 25. Színháznál kezdte pályáját. 1977–81-ben a Népszínház, ill. Józsefvárosi Színház tagja volt. 1981-ben a nyíregyházi Móricz Zsigmond, 1982–84-ben a győri Kisfaludy, 1984–86-ban a Miskolci Nemzeti, 1986-tól 1989-ig a szolnoki Szigligeti Színházban játszott. 1989 óta ismét a győri Kisfaludy Színház színésznője. Alakításaiban vonzó nőiességét groteszk humor színezi. F.Sz. Egérke (Örkény I.: Macskajáték); Duzzog (Vörösmarty M.: Csongor és Tünde); Mária (Sh.: Vízkereszt, vagy amit akartok); Brigitte I. (Camoletti: Boldog születésnapot).