# bécsi magyar színházi kezdeményezések

1956–1958 között a menekülthullám felvetette egy bécsi m. nyelvű színház létesítésének gondolatát. Molnár Tibor és Juhász József hozzákezdtek egy m. színház létrehozásához. Rajtuk kívül a kezdeti időben Bencze Miklós, Angyal Nagy Gyula, Árvai Ágnes, Laborcz István, Kiszely Andor, Bozóky István, Kelen Pál, Kozma Sári, Csisztay Andor, Bán Katalin, Papp Teri, Sándor András, Aczél Tibor, Lente Ilona, Bartha Mária és Ferrari Violetta várták a fejleményeket. A magát Menekült Magyar Nemzeti Színjátszó Társaságnak nevező egy. 1957. jún. 18-án tartotta bem.-ját. Zilahy Lajos: Zenebohócok c. darabját adták elő Bozóky István rendezésében, Mészáros Tamás díszleteivel, Finy Éva jelmezeivel. Az előadást megismételték, de újabb bem.-ra már nem került sor. Bozóky István Párizsba, Ferrari Violetta Németországba, Juhász József Kanadába távozott. A színházszervezés ügyét Lendvay Lajos vette át. 1958 nyarán Lendvay főszereplésével Gábor Anni, Giczy Ronald, Varga Mihály, Bódi István közreműködésével Huszka Jenő: Gül Baba c. operettjét adták elő. Szabad Magyar Színház néven 1957. nov. 30-án tartottak újabb bem.-t, Molnár Ferenc Marsall c. darabja került színre. 1957. dec. 6-án Békeffi László mutatta be új műsorát, amelyen felléptek Árvay Ági, Papp Teri, Lendvay Lajos, Várady Árpád, Roka Ferenc, Rozgonyi Andor. 1959. febr. 1-jén a bécsi Magyar Egyesület támogatásával a VIII. ker. Josephgasse 12. sz. alatt Molnár Ferenc: Előjáték a Lear királyhoz és Karinthy Frigyes: Bűvös szék c. darabjait adták elő, Rozgonyi Andor rendezésében. 1983 okt.-ében nyílt meg Bécsben a Theater beim Auersperg nevű pinceszínház Désy Vilmos vezetésével. A befogadó színház többször helyet biztosított m. színtársulatoknak, sőt m.-német kétnyelvű műsoroknak is. Önálló m. színház alapítása azonban mindeddig nem járt sikerrel.