# Gregor József

(Rákosliget, 1940. aug. 8.– ): énekes (basszus), 1957–59-ben a Bartók Béla Zeneművészeti Szakközépiskola ének szakán tanult Kerényi Miklós Györgynél és Rösler Endrénél. 1959–1963 között a Honvéd Művészegyüttes énekkari tagja, 1964-ben mutatkozott be Szegeden Sarastro (Mozart: A varázsfuvola) szerepében, 1969-ben Bp.-en Verdi Simon Boccanegrájában. 1964–1987 között a Szegedi Nemzeti Színház magánénekese. 1976-tól az Operaház állandó vendégművésze, 1987–89-ben a győri Kisfaludy Színház magánénekese. 1989-től 1992-ig a Szegedi Nemzeti Színház operatárs.-ának ig.-ja volt. 1970-ben a wiesbadeni opera vendége. Különösen elismertek vérbő buffo alakításai (Ozmin – Mozart: Szöktetés a szerájból, Don Pasquale – Donizetti: Don Pasquale, Falstaff – Verdi). Zengő énekhangja emlékezetes tolmácsolója az operai basszusrepertoár számos más szerepének is (Händel, Telemann, Mozart, Salieri, Beethoven, Rossini, Donizetti, Verdi, R. Strauss, Bartók Béla operái) színpadon, hanglemezen és televízióban egyaránt. Európa számos országában és az USA-ban nagy sikerrel vendégszerepelt. Liszt Ferenc-díjas (1974), érdemes (1979) és kiváló művész (1983). F.Sz. Figaro (Mozart: Figaro házassága); Leporello (Mozart: Don Giovanni); Szókratész (Telemann: A türelmes Szókratész); Don Magnifico (Rossini: Hamupipőke); Mefiszto (Gounod: Faust); Fáraó (Verdi: Aida). Főszerepet játszott: Balassa S.: Az ajtón kívül és Vántus I.: Aranykoporsó c. operáiban.

GREGOR JÓZSEF – Donizetti: Szerelmi bájital c. operájában