# Torday Ottó, dr.

(Bp., 1883. jan. 15.–Bp., 1967. júl. 6.): színész, színházigazgató. Egyetemi tanulmányai elvégzése után Szerémy Zoltánnál tanult színészetet. 1914-ben Kassán lépett színpadra. Harcolt az I. világháborúban. 1917 őszén a Budai Színkörben Feld Irén társ.-ában szerepelt. Rövid ideig, 1919-ben a Renaissance Színházban játszott. 1925-ben a Thália Színház társig.-ja; 1926-ban vidéken igazgatott. 1928–29-ben az Új Színház műv.-i ig.-ja, 1929–30-ban a Magyar, 1931–32-ben az Új Színház ig.-ja volt. Az 1940-es években színházi jegyirodát nyitott. Az egyik legnépszerűbb némafilmszínész volt. Vidéken hős-, a fővárosban karakterszerepeket kapott. F.Sz. Tarján Gida (Herczeg F.: A dolovai nábob lánya); Hamlet (Sh.); Ország (Szigligeti E.: Rózsa).