# Állandó Magyar Színház

(1906–1915): létrehozója, megalapítója Heltai Árpád, az első amerikai m. színigazgató, aki megteremtette a m. hivatásos színjátszást az USA-ban. 1906. okt.-ében a New York-i Webster Hall volt a színhelye a társ. bemutatkozó előadásának (Szigligeti Ede: A szökött katona). Heltai kitűnő szervező és rendező volt, aki részben a Rédey-társulatból, részben az óhazából hozott tehetséges színészekből kiváló együttest formált. Igényessége érvényesült a társ. összetételénél is. Rendezők Erdélyi Emil (rövid ideig kivált a társ.-ból), Juhász Pál, Karacs Imre (megbízott ig.), Horváth Lajos voltak. Karmester, zenei vezető Serly Lajos, Rappe (Fedák) Ernő, Mártonfalvy György. A társ. tagjai közül többen az amerikai m. színházi élet kiválóságai lettek, mint Thury Ilona, Gyenge Anna (Anna Roselle néven a Metropolitan tagja), Keleti Juliska, Kassay Rózsi, Lévay Margit, Hegedűs Lajos, Pataky Béla, Darvas Károly, Heltay Miklós. A fáradhatatlan színházig., Heltai Árpád a rendezés, a díszletezés mellett a közönségszervezést is magára vállalta. Programja az igényes szórakoztatás volt. Műsorukon főleg népszínművek, operettek és vígjátékok szerepeltek. Szigligeti Ede: A szökött katona; Rónaszéki Gusztáv: Méltóságos csizmadia; Hervé: Lili; Géczy István: Az ördög mátkája; A gyimesi vadvirág; Molnár Ferenc: Az ördög; Planquette: Rip van Winkle; Lehár Ferenc: A víg özvegy. Heltai Árpád 1915-ben baleset következtében meghalt. Társ.-a a nagy vezetőegyéniség hiányában nem tudott együttmaradni.