# Makay Margit

(Miskolc, 1891. aug. 4.–Bp., 1989. nov. 6.): színésznő. 1909-ben szerzett diplomát a SzAk-n. Ezután egy évig Miskolcon játszott, majd 1910-ben a Vígszínházban Molnár Ferenc: Az ördög c. darabjának női főszerepével debütált, amelyet Varsányi Iréntől vett át. Játszott az Unió Rt. színházaiban, 1926-ban a Belvárosi, 1937-ben a Magyar és az Andrássy úti Színházban, 1938-ban a Terézkörúti Színpadon, 1929–1935 között a Vígszínházban szerepelt. 1935–1948 között a Nemzeti Színház művésznője volt. 1937-től 1944-ig beszédtechnikát tanított a SzAk-n. 1948–50-ben részt vett a Madách Színház vezetésében, majd 1950-től 1989-ig, haláláig ismét a Nemzeti Színház tagja volt. Sokoldalú egyéniség, jellemábrázoló képessége tragikus és vj.-i szerepekben, könnyed szalondarabokban egyaránt érvényesült. Szép orgánum, kiváló szövegmondás jellemezte. Nyolcvanéves kora után még filmezett, nagy sikerrel játszotta el Örkény István Macskajáték c. drámájának filmváltozatában Paula szerepét. 92 éves korában lépett utoljára színpadra özv. Brodarics Antalné szerepében Karinthy Ferenc Bösendorfer c. színdarabjában. Érdemes (1959) és kiváló művész (1962). F.Sz. Jolán (Molnár F.: Az ördög); Olga (Heltai J.: A tündérlaki lányok); Matild (Musset: Kaland); Irina (Csehov: Három nővér); Varja (Csehov: Cseresznyéskert); Tisza Ilona (Herczeg F.: Ocskay brigadéros); Elmira (Molière: Tartuffe); Gertrud (Sh.: Hamlet); Iocaste (Szophoklész: Oidipusz Király); Gertrudis (Katona J.: Bánk bán); Christine (O’Neill: Amerikai Elektra); Ann Putnam (Miller: A salemi boszorkányok); Maja (Ibsen: Ha mi holtak feltámadunk); Ágnes császárné (Németh L.: VII. Gergely).

MAKAY MARGIT – Christine (O’Neill: Amerikai Elektra)