# Helyey László

(Újpest, 1948. máj. 21.– ): színész. Pályáját 1968-ban amatőr színészként kezdte az Universitas Együttesben. 1975-ben, a SzAk elvégzése után a kaposvári Csiky Gergely, 1978-ban a Nemzeti, 1982-ben a Katona József Színházhoz szerződött. 1984-től ismét a kaposvári Csiky Gergely, 1986-től a Pécsi Nemzeti, egy év múlva a szolnoki Szigligeti Színház tagja volt. 1989–1992 között újra Kaposvárott játszott, majd a Budapesti Kamaraszínház tagja lett. Sokoldalú, markáns egyéniségű karakterszínész. Jászai Mari-díjas (1991). F.Sz. Pozzo (Beckett: Godot-ra várva); Cyrano de Bergerac (Rostand); Lvov doktor (Csehov: Ivanov); Tevje (Bock: Hegedűs a háztetőn); Don Quijote (Leigh–Wasserman: La Mancha lovagja); Bandi, a ló (Orwell–Peasbee: Állatfarm); Versinyin (Csehov–Jeles A.: Valahol Oroszországban); Öregasszony (Eörsi I.: Sírkő és kakaó).