# Tóth Imre

(Pest, 1857. nov. 29.–Leányfalu, 1928. aug. 23.): színész, rendező, színházigazgató. 1873–1876 között elvégezte a SzAk-t, majd a Nemzeti Színház ügyelőnek szerződtette. 1884-től a színház alrendezője, 1893-tól rend.-je, 1895-től főrend.-je volt. 1907-ben lett örökös tag. 1908-tól az ig.-i székben Somló Sándor utóda volt, de már rend.-ként is nagy szerepet vállalt a klasszikus és modern műsor kialakításában. Az első Shakespeare-ciklust ő szervezte Hevesi Sándor rendezésében 1910–12-ben. Elsőként mutatta be Móricz Zsigmond, Molnár Ferenc, Lengyel Menyhért és Szomory Dezső darabjait. A legkitűnőbb színészeket és fiatal tehetségeket szerződtette. 1916-ban lemondott az ig.-i tisztségről. Ekkor a SzAk ig.-jává nevezték ki, ahol oktatóként is tekintélyt szerzett. Emlékiratait Egy színigazgató emlékei címmel közölte 1926-ban a Képes Krónika. F.R. Shakespeare: Macbeth, Lear király; Goethe: Faust; Ibsen: A tenger asszonya; Bródy S.: Hófehérke; Wilde: Lady Windermere legyezője; Sand: Willemer marquis; Szomory D.: A nagyasszony; Hebbel: Judit.