# Dajka Margit; Dayka

(Nagyvárad, 1907. okt. 13.–Bp., 1986. máj. 25.): színésznő. 1918-ban szerepelt először színpadon. Alig 15 évesen szerződtette a nagyváradi színház. Kisebb szerepeket játszott, és a mesterséget tanulta Hetényi Dömény Elemér rend. színiiskolájában. 1924-ben kapta első felnőttszerződését Kolozsvárott. Mo.-i karrierje 1927 nyarán Hódmezővásárhelyen kezdődött, ahová Horváth Árpád hívta meg vendégszereplésre. Egy-egy sikeres miskolci, majd szegedi évad után a Vígszínház szerződtette 1929-ben. 1930–32-ben a Belvárosi Színházban, 1932–33-ban ismét a Vígszínházban játszott. 1933-tól nem tartozott állandó társ.-hoz, szerepekre szerződött. Játszott a Kamaraszínházban, a Magyar, az Andrássy úti, a Művész és a Vígszínházban, Pünkösti Andor Madách Színházában, az Új Magyar, az Erzsébetvárosi és a Vidám Színházban. A háború után a Víg, a Medgyaszay, a Művész és az Operettszínházban lépett fel. 1948-ban lett a Madách Színház tagja. 1957-ben átszerződött a Petőfi, ill. Jókai Színházba. 1960-tól az önállóvá váló Jókai, 1963-tól 1968-ig, nyugdíjba vonulásáig, a jogutód Thália Színház tagja volt. 1970–71-ben Szegeden vendégszerepelt. A hetvenes években a Madách Színházban játszott, és sokat filmezett. 1983-ban az Operettszínház Szerdán tavasz lesz c. produkciójában vállalt szerepet. Élete utolsó éveiben Nemes Nagy Ágnes népszerű Bors nénijeként a gyerekek közt hódított. A csibészes bájú, friss humorú, üde, ösztönösen okos naiva az évek során az életről mindent tudó, groteszk-ironikus, mégis derűsen bölcs clownná érett. A m. színházművészet legnagyobb színészei közé tartozott, érzékeny, izgalmas, meg nem alkuvó egyéniségével. 1952-ben Kossuth-díjat, 1951-ben érdemes, 1953-ban kiváló művész kitüntetést kapott. F.Sz. Vica (Emőd T.–Török R.: Két lány az utcán); Patkós Nagy Rózsi (Indig O.: A torockói menyasszony); Kristóf Katica (Zuckmayer); Iluska (Kacsoh P.: János vitéz); Julika (Molnár F.: Liliom); Anna (Kós K.: Budai Nagy Antal); Katyuska (Tolsztoj–Kovách A.: Feltámadás); Kis Erzsi (Móricz Zs.: Kismadár); Hanne (Hauptmann: Henschel fuvaros); Násztya (Gorkij: Éjjeli menedékhely); Irina (Csehov: Három nővér); Camilla (Szigligeti E.: Liliomfi); Murzaveckaja (Osztrovszkij: Farkasok és bárányok); Dajka (Sh.: Rómeó és Júlia); Mása (Csehov: Három nővér); Dulszka asszony (Zapolska: Dulszka asszony erkölcse); Vaszilissza (Gorkij: Éjjeli menedékhely); Mama (Pogogyin: Arisztokraták); Dulcinea (Vészi E.: Don Quijote utolsó kalandja); Csuri mama (Tersánszky J. J.: Kakuk Marci); Seresné (Fejes E.: Rozsdatemető); Mariska (Örkény I.: Tóték); Kabanova (Osztrovszkij: Vihar); Aurélie kisasszony (Giraudoux: Párizs bolondja); Korobocska (Gogol–Szakonyi: Holt lelkek). – Ir. Antal G.: D. M. (1986); Bogyai K.: D. (1989).

DAJKA MARGIT – Miss Flora (Wilder: A házasságszerző)