# Hegedűs Tibor

(Bp., 1898. nov. 8.–Bp., 1984. nov. 7.): színész, rendező, színházigazgató. Miskolcon újságíróként kezdte pályáját. 1921-ben végzett a SzAk-n, s a Belvárosi és az Andrássy úti Színház tagja lett. 1923-ben Beöthy László az Unió Rt. színházaihoz szerződtette rend.-nek. 1925–26-ban a Renaissance Színházban, 1926–27-ben a Belvárosi Színházban dolgozott. 1927-től a Vígszínház rend.-je, majd főrend.-je, 1943–44-ben ig.-ja volt. 1938–1944 között a SzAk-n tanított. 1945 után több színházban: Vidám Operettszínpad (1946), Szegedi Nemzeti Színház (1946–49), Állami Bányász Színház (1949–50), Vidám Színpad (1951–58), A Magyar Néphadsereg Színháza (1955–57), József Attila Színház (1958–61) rendezett. A rádió- és filmrendezés egyik hazai előfutára volt. Hegedűs a Vígszínház hagyományos stílusát a modern színpadi törekvések eredményeivel sikeresen ötvözte. Rendezéseinek középpontjában a színészi játék állt, de a színjáték összes alkotóelemét harmóniába olvasztotta. Oroszlánrésze volt a Vidám Színpad arculatának kialakításában és stílusának megteremtésében. F.R. Móricz Zs.: Sári bíró; Wedekind: A tavasz ébredése; Sh.: Hamlet; Móricz Zs.: Úri muri; Hunyady S.: Júliusi éjszaka; Bruckner: Angliai Erzsébet; Kós Károly: Budai Nagy Antal; Wilder: A mi kis városunk; Hauptmann: Naplemente előtt; Pirandello: Hat szerep keres egy szerzőt; Csehov: Sirály; Kállai I.: Kötéltánc; Kertész I.: Bekopog a szerelem. Könyve: A színész, a színpad és a hangosfilm (1942).