# Moldován Stefánia

(Sajóudvarhely, 1931. aug. 24.– ): énekesnő (szoprán). Tanulmányait 1948-tól 1953-ig dr. Sipos Jenő tanítványaként végezte a Zak-n. Pályáját az Operaház énekkarában kezdte. 1954-ben Mimi (Puccini: Bohémélet) szerepében debütált a Szegedi Nemzeti Színházban, ahol 1954–1961 között tag volt. 1961-től az Operaház magánénekese. Mind hangjának kiegyenlített, telt hangzásával, mind alakításainak drámaiságával és szenvedélyes lendületével a társ. vezető szopránjai közé tartozott. Elsősorban Verdi-hősnők megformálásával ért el kiemelkedő sikereket, de repertoárján szerepeltek a Mozart- és Puccini-operák vezető szoprán szerepei is. Rendszeresen fellépett a nemzetközi hangverseny- és operaszínpadokon. Leonórát énekelte Beethoven Fideliójában és az opera Leonora c. ősváltozatában. Számos lemezfelvétel közreműködője. Liszt Ferenc-díjas (1959), érdemes művész (1978). F.Sz. Donna Elvira (Mozart: Don Giovanni); Melinda (Erkel F.: Bánk bán); Leonóra (Verdi: A végzet hatalma, A trubadúr); Aida (Verdi); Amélia (Verdi: Az álarcosbál); Desdemona (Verdi: Otello); Erzsébet (Verdi: Don Carlos); Tosca (Puccini); Minnie (Puccini: A Nyugat lánya).

MOLDOVÁN STEFÁNIA