# Bársony István

(Bp., 1882. febr. 2.–Bp., 1956. ápr. 2.): színész, rendező. Filozófiát hallgatott, majd a SzAk-ra járt. 1902-ben Janovics Jenő szerződtette. 1903-tól 1905-ig a Király Színház, 1907–1909 között a Modern Színház Cabaret, 1911-től a Royal Orfeum, 1918-tól a Modern Színpad, 1918–19-ben a Medgyaszay, 1919-től 1923-ig az Andrássy úti, 1923–24-ben a Belvárosi, 1926–27-ben ismét az Andrássy úti Színház tagja volt. 1927–28-ban az Új Színház, 1930–31-ben az Omnia Kabaré, 1931–1933 között az Andrássy úti Színház főrend.-jeként dolgozott. 1929-ben a Fővárosi Művész Színházban, 1934-ben a Bethlen téri Színházban rendezett. Ezután csak 1936–37-ben és 1938–39-ben kötötte állandó szerződés a Belvárosi Színházhoz. 1939–1945 között nem léphetett színpadra. 1945 után a Pódium Kabaréban, az Arizona Irodalmi Varietében, a Kamara Varietében, 1948–49-ben a Belvárosi Színházban, 1954-ben a Fővárosi Kis Színpadon működött. Elsősorban paraszti zsánerfigurákat alakított. Gyakran játszott együtt feleségével, Dajbukát Ilonával. Többször is turnéztak külföldön (pl. 1928-ban Németországban). Sokat filmezett. F.R. An-Sky: Dybuk; Zsolt B.: Erzsébetváros; Orbók A.: A népbiztos; Dickens: Copperfield Dávid; Kosztolányi D.–Lakatos L.: Édes Anna; Lengyel J.: A nagy börtön; Zsolt B.: Erzsébetváros; Bródy S.: Lyon Lea; Potter: Trilby.