# Homokay Pál

(Dés, 1900. jan. 7.–Kaposvár, 1969. jún.): színész, rendező, színigazgató. A SzAk elvégzése után 1922-ben lépett a színipályára. Állomásai voltak színészként és rend.-ként 1924–25-ben Szatmár, Nagyvárad, Arad, Temesvár, 1933–34-ben a Vígszínház, aztán a Bánky Róbert-féle Magyar Komédia stagione színház rend.-je. 1936–37-ben Kolozsvár, Újpest, 1938–39-ben Szeged, 1940–41-ben a Fővárosi Operettszínház, 1941–1949 között Pozsony–Kaposvár–Fiume színházaiban volt. 1950-ben a kecskeméti Katona József Színház tagja lett. 1955-ben a kaposvári Csiky Gergely Színház alapító tagja volt, ahonnan 1966-ban ment nyugdíjba mint színész és rend. Lírai hősöktől az apaszerepekig majdnem minden szerepkörben játszott. F.Sz. Rómeó (Sh.: Rómeó és Júlia); Willy Loman (Miller: Az ügynök halála); Ellenőr (Choinski: Éjszakai történet). F.R. Priestley: A váratlan vendég; Mikszáth K.–Bondi E.: Az eladó birtok.