# Békefi Alfréd

(?, 1843–Szentpétervár, 1925. aug. 8.): m. származású orosz táncos. Művészcsaládban született, autodidaktaként tanult táncolni. Nyugat-európai próbálkozások után 1876-ban a moszkvai Nagy Színház szerződtette, ahol számos karakter- és félkarakter szerepet táncolt. 1883-ban felvette az orosz állampolgárságot, majd Szentpétervárra költözött, és a cári színház karaktertáncos szólistája lett. Fontos részt vállalt a Petipa és Ivanov balettek karaktertáncainak – főként csárdásainak – kialakításában. 1905-ben nyugdíjazták, ezután Sirjajevvel a karaktertáncok oktatásának módszertanán dolgozott. 1923-ban a szentpétervári Színházművészeti Intézetben is tanított. F.Sz. Herceg (Reisinger: A hattyúk tava); Quasimodo (Petipa: Esmeralda); Kérő (Petipa: Csipkerózsika); Huszárkapitány (Petipa: Lovasság szálláson). – Ir. Szlonyimszij: Magyarország fia – Oroszország barátja (Tánctudományi Tanulmányok, 1975).