# Fodor Géza

(Bp., 1943. máj. 2.– ): dramaturg, kritikus, színház- és zeneesztéta. 1967-ben szerzett diplomát az Eötvös Loránd Tudományegyetem Bölcsészettudományi Kara magyar–filozófia szakán. 1967–1974 között a Magyar Tudományos Akadémia Filozófiai Intézetének tudományos munkatársa volt. 1974-től 1986-ig az egyetem Esztétika Tanszékének tanára, 1987-ben az Operaház vezető dramaturgja. 1988. jan. 1-je óta ismét az Esztétika Tanszék tanára és 1990-ig az Operaház művészeti tanácsadója. 1978–1982 között a Nemzeti Színház, 1982 óta a Katona József Színház dramaturgja. 1982–86-ban és 1990 óta a Muzsika operakritikusa. 1989-től a Holmi szerkesztőbizottsági tagja. 1992-től tanít a SzAk-n. 1975-ben lett a filozófiai tudományok kandidátusa. Neki köszönhető több értékes mai m. dráma (pl. Halleluja, Csirkefej) színpadra segítése, dramaturgiai gondozása. 1987-ben és 1990-ben megkapta az Országos Színházi Találkozó legjobb dramaturgiai munkájáért a kritikusok díját. Erkel Ferenc-díjas (1988). F.M. Zene és dráma (1974); Az ajtón kívül (librettó Balassa S. operájához, 1979); Operai napló (1986); Petri György költészete (1991); Karl és Anna (librettó Balassa S. operájához).