# Fuchs Lívia

(Bp., 1947. dec. 6.– ): tánctörténész főiskolai tanár. Szakmai tanulmányait Vécsey Elvira balettiskolájában kezdte, majd az OKISZ, 1969-től pedig a Vasas Művészegyüttes tagja volt 1978-ig. Elméleti tanulmányait az Eötvös Loránd Tudományegyetem Bölcsészettudományi Karán, majd a SzAk-n végezte 1972–1977, ill. 1982–1985 között. 1971–72-ben a 25. Színház tagja. 1976–1982 között a Táncművészet c. szaklap belső munkatársa, 1982-től a Magyar Táncművészek Szövetsége, majd a Magyar Színházi Intézet Táncarchívumának vezetője. 1989 óta az ÁBI főiskolai adjunktusa, a tánctörténet tanára. Publikációi elsősorban szakmai orgánumokban jelennek meg, de számos kulturális lapban is – Új Tükör, Film-Színház-Muzsika, Kritika – publikált. Írásai: Koreográfiai tendenciák a hetvenes évek néptáncművészetében (Tánctudományi Tanulmányok 1982/83); A csodálatos mandarin a magyar színpadokon (Színháztudományi Szemle, 1986. 20. sz.); Az új tánc új nemzedéke (Fordulatok, 1992).