# Szepes Péter

(Újpest, 1938. jan. 21.– ): színész, bábszínész, énekes. Rózsahegyi Kálmán színiiskoláját végezte el 1958-ban, de már 1956–58-ban a győri bábszínház tagja is. 1958-tól 1966-ig az Állami Bábszínház művésze volt. Ezután két színházi évadot Kecskeméten töltött mint táncoskomikus a Katona József Színházban, majd A Néphadsereg Művészegyüttesében. 1970-től 1973-ig ismét az Állami Bábszínház tagja. 1973-tól 1985-ig szabadfoglalkozású előadóművész. Ez idő alatt gyermekműsorokkal járta az országot. 1985-től 1991-ig külföldön élt. Tarján András bábszínházában és a torontói Magyar Színházban lépett fel. Kitűnő humorú karakterszínész. F.Sz. Rátonyi–Latabár-paródia (Kovács D.–Vajda A.–Darvas Sz.: Sztárparádé); Holler mesterdetektív (Rejtő J.–Tardos P.: A szőke ciklon); Robot Robi (Fehér K.: Kaland a Vénuszon); Udvarmester, Kicsi Jankó (Szilágyi D.: Ezüstfurulya); Terepszín Tomi (Januszewska–Tóth E.: A gyáva kistigris); Bóni gróf (Kálmán I.: A csárdáskirálynő).